
A NEHÉZVEGYIPARI KUTATÓ INTÉZET (NEVIKI, VESZPRÉM) 


BIOLÓGIAI és HATÁSTANI OSZTÁLYÁNAK TÖRTÉNETE 


Előszó 


A NEVIKI 1949-1992. között működött Veszprémben. 


Központi döntésekkel a NEVIKI-ben hozták létre a magyar növényvédőszer ipar Kutató-Fejlesztő 
Bázisát (K-t-F). Ez a komplex kutató-fejlesztő vertikum a 1980-as évek elejére-közepére ki is épült 
és működött. A rendszerváltást követően azonban a teljes hazai növényvédőszer ipar megszűnt. 
Ez megpecsételte a NEVIKI sorsát is, hiszen egy ipari kutatóintézet nem létezhet ipar nélkül. 


A növényvédőszer kutatás-fejlesztés egy speciális tevékenység, amely leginkább a gyógyszer-ku- 
tatáshoz hasonlít. Alapvetően egy kutató-ipari tevékenység, amelynek végzéséhez sajátos kuta- 
tási kultúrára van szükség. Specifikussága abban rejlik, hogy szakmailag nagyon különböző, egy- 
mástól távol lévő tudományterületek együttes munkájára van szükség egy közös cél elérése ér- 
dekében. A különböző kémiai területek kutatói mellett (preparatív kémia, analitika, gyártástech- 
nológia stb.) agrobiológiai szakemberekre (biológusok, agrármérnökök, agrárkémikusok stb.), to- 
xikológusokra (orvosok, állatorvosok, biokémikusok stb.) is szükség van. 


A kémiai háttér a NEVIKI-ben többé-kevésbé meg volt, de az agrobiológiai és a toxikológiai kuta- 
tások feltételeit a nulláról kellett megteremteni. 


A következőkben az agrobiológiai kutatások negyedszázados történetét szeretnénk bemutatri, 
hogyan kezdődtek, majd fejlődtek az ilyen típusú kutatások a NEVIKI-ben, hogyan vertek gyöke- 
ret, majd váltak fontos láncszemévé a növényvédőszer kutatási-fejlesztési vertikumnak. 


A NEVIKI történetéről az alábbi linkre kattintva talál információkat: 


https://archive.org/details/neviki 


Dr. Szabó László, a biológiai tudományok kandidátusa 


A volt NEVIKI Biológiai és Hatástani Osztályának tudományos osztályvezetője 


Bevezetés 


Az 1949-ben alapított Nehézvegyipari Kutató Intézet (NEVIKI) fő kutatási területe az 1950-es évek 
közepéig alapvetően a szénkémia volt. Ekkorra azonban a vegyipar nyersanyagbázisa a szénről a 
szénhidrogénekre tevődött át, így a szénkémiai kutatások fokozatosan kivezetésre kerültek az 
Intézet kutatási profiljából. Mivel az egyre inkább koncentrálódó és szakosodó magyar nagyüzemi 
mezőgazdasáságnak égetően szüksége volt korszerű agrokemikáliákra, a NEVIKI fő kutatási terü- 
lete a növényvédőszer kutatás lett. 


Első fontos lépésként 1957. március 1-vel a Növényvédelmi Kutató Intézet Kémiai Osztályának 
Preparatív Csoportját a NEVIKI-be helyezték át, helyileg az Óbudai Gázgyárában lévő laboratóri- 
umba. A csoport tagjai a NEVIKI-ben a növényvédőszer kutatás úttörői voltak. 


1959. július 1-től Növényvédőszer Osztályt hoztak létre, amelynek munkájába az említett csopor- 
ton kívül a veszprémi telephelyen lévő kutatók is egyre nagyobb létszámban kapcsolódtak be. 
1962-ben a növényvédőszer kutatás már az Intézet fő kutatási irányává vált. 1963-ban a Növény- 
védőszer Osztály létszáma elérte 57 főt. 


1972-ben minisztertanácsi határozattal a növényvédőszer kutatást az országos kutatási főirá- 
nyokba sorolták. 


1973. év elején a NEVIKI komplex növényvédőszer kutató-vizsgáló bázis létrehozásáról állapodott 
meg az OMFB-vel és a NIM-mal. A komplex kutató-fejlesztő bázis (K--F) létrehozásához a meglévő 
kémiai kapacitásokat is fejleszteni kellett az Intézetben, de teljesen új kutatási területeket is meg 
kellett honosítani, mint az agrobiológiai vagy a toxikológiai kutatások. 


A növényvédőszer kutatások kezdeti időszakában az Intézet kellő tapasztalat és lehetőségek hiá- 
nyában csupán a kémiai problémák megoldására törekedett. Ilymódon a biológiai-hatástani vizs- 
gálatokra csak a gyártástechnológia kidolgozása után került sor. Így nem lehetett tudni, hogy a 
reprodukált termék biológiai hatása megfelelő-e ill., ha engedélyeztetésre került a sor, a hosz- 
szantartó folyamat késleltette a gyártás megkezdését. Kezdetben a biológiai-hatástani, ill. enge- 
délyeztetési vizsgálatokat külső kutató-vizsgáló helyeken végezték (Növényvédelmi Kutató Inté- 
zet, Növényvédelmi Szolgálat stb). 


A NEVIKI-ben a Növényvédőszer Osztályon belül 1964-ben hozták létre a Hatástani Csoportot. 
1973-ban Biológiai-hatástani Osztályt szerveztek, majd megépült a teljesen új biológiai kutató 
bázis, laboratóriumokkal, klímakamrákkal, üvegházakkal és szabadföldi kísérleti telepekkel. Az 
1980-as évek végére a NEVIKI-ben egy nemzetközi sztenderdeknek megfelelő agrobiológiai ku- 
tató-fejlesztő bázis jött létre és üzemelt. 


A következőkben, ennek a bázisnak a negyedszázados történetét követjük nyomon. 


1964-1973. 


A biológiai-hatástani vizsgálatok kezdete a NEVIKI-ben 


Ahogy említettük, a NEVIKI-ben a vegyészek kezdetben csupán a kémiai problémák megoldására 
törekedtek a növényvédőszerek előállítása során. Később tudatosult bennük, hogy nem elég elő- 
állítani egy anyagot, annak a használhatóságáról is meg kell győződni, még akkor is, ha az csupán 
egy reprodukált termék. A másik fontos szempont, hogy ismerni kell a felhasználás körülményeit, 
a felhasználó igényeit, milyen problémák megoldására kívánják használni a terméket. A növény- 
védőszerek döntő többségét a mezőgazdaság használja fel, tehát szükség van a mezőgazdaságot 
ismerő szakemberekre is. 


A Növényvédőszer Osztályon belül 1964-ben hozták létre a Hatástani Csoportot. A főépület má- 
sodik emeletén alakítottak ki laboratóriumokat és dolgozó szobát 4 helyiségben. Később a főépü- 
let lapos tetején, a hátsó bejárat felőli részen, egy kis üvegházat is létrehoztak. A csoportot né- 
hány személy alkotta, irányítását Simon Ágostonra bízták. Három irányban kezdték a vizsgálato- 
kat: inszekticid (rovarölőszerek), fungicid (gombaölőszerek), herbicid (gyomirtószerek). 


Az inszekticid tesztelések beindításához nagy segítséget kaptak a Hungária Vegyiművek (1962 
után Budapesti Vegyiművek) szakembereitől, ahol már az 1940-es évek végétől dolgoztak a DDT 
hazai bevezetésén. Ők gyártották a klórozott szénhidrogén típusú DDT-t Magyarországon Hungá- 
ria Matador kereskedelmi név alatt. Bánki László éveken keresztül segítette helyszíni tanácsaival 
az inszekticid vizsgálatok beindítását a NEVIKI-ben. Házilégy tenyészetet hoztak létre és Petri- 
csészés kontakt vizsgálatokat végeztek szűrőpapíron és üveglapokon. Hasonló vizsgálatokat vé- 
geztek csótányokkal is. Több, könnyen tenyészthető rovarfajból is (kenyérbogár, raktári kártevők 
stb.) hoztak létre tenyészeteket. 


A fungicid vizsgálatok beindítása kicsit nehezebben ment, hiszen először a növényanyagot kellett 
előállítani, majd mesterséges fertőzéseket kellett végezni különböző gombafajokkal. Először liszt- 
harmat gombafélékkel próbálkoztak gabonán és szőlő magoncokon. A herbicid vizsgálatokat a 
főépület tetején kialakított üvegházban kezdték tenyészedényekben, majd később fólia sátrak- 
ban folytatták az Intézet udvarán. 


Az 1970-es évek elejére már nagyobb ütemben kezdett beindulni a munka. Ekkor a Csoport irá- 
nyítását már Pálfi Dénes kertészmérnök végezte. (Ő a rendszerváltást követően több cikluson 
keresztül parlamenti képviselő volt, majd a Zala Megyei Közgyűlés elnöke lett.) Ekkor már meg- 
kezdődött a felsőfokú végzettséggel rendelkező szakemberek felvétele is. Az elsők között voltak 
Kölcsei Márton és dr. Kredics Lászlóné, majd Raffai Istvánné, Gaskó Kálmán és Huber Miklós. 


1973-1980. 


A Biológiai-hatástani Osztály létrehozása, a technikai és tudományos alapok leté- 
tele 


1973-ra körvonalazódtak a növényvédőszer kutató-fejlesztő vertikum kialakításával kapcsolatos 
elképzelések, megkötésre kerültek a finanszírozási szerződések és megkezdődött a tervek reali- 
zálása. 


1973-ban Prágay István tudományos főmunkatársat bízták meg a Biológiai-hatástani Osztály 
megszervezésével és vezetésével, aki a Keszthelyi Agrártudományi Egyetemről érkezett. 


Elkészültek a műszaki kiviteli tervek, amelyek tartalmazták egy kétszintes épület megépítését a 
hozzá tartozó üvegházakkal a NEVIKI veszprémi telephelyén belül, és egy szabadföldi kísérleti te- 
lep létrehozását Veszprém határában, Szabadságpusztán. 


Amíg a fenti beruházások elkészültek, addig a NEVIKI főépületében alakítottak ki újabb laborató- 
riumokat, további fóliasátrakat állítottak fel az Intézet udvarán és a kialakítás alatt lévő kísérleti 
telepen. A feladatok sokrétűek és nehezek voltak. Az osztályvezetőnek és a tudományos dolgo- 
zóknak kellett megfogalmazni a készülő új beruházásoknál a szakmai igényeknek megfelelő mű- 
szaki tartalmat, nekik kellett összeállítani a beszerzésre kerülő speciális műszerparkot, ki kellett 
dolgozni a vizsgálati metodikákat, össze kellett gyűjteni a tenyész-szervezeteket. Eközben el kel- 
lett végezni az intézeti fejlesztésekből, ill. külső megbízóktól származó hatástani vizsgálatokat is. 
Ráadásul mindezt, akkor még nagyon szerény műszaki-technikai feltételek között, és gyakorlati- 
lag mindent a nulláról kellett kezdeni. 


A műszaki-technikai feltételek megteremtése 


1975-ban elkezdte működését a Szabadságpusztán kialakított 24 ha-os szabadföldi kísérleti gaz- 
daság. A dolgozók elhelyezésére és szociális célokra egy fa-szerkezetes ház épült, a terület műve- 
léséhez használt gépeket és eszközöket egy gépszínben helyezték el, artézi kutat fúrtak és öntöző 
rendszert építettek ki a teljes művelt területen. Utat építettek, kerítéssel és örökzöldekkel vették 
körül a területet. 


A veszprémi telephelyen még ebben az évben elkészült egy 720 m? összfelületű hagyományos 
üvegház, amely két 250 m2-es üvegházi hajót foglalt magába és egy összekötő folyosót. Elkészült 
a Biológiai-hatástani Osztály (későbbi nevén Biológiai és Hatástani Osztály, vagy röviden csak Bi- 
ológia) kétszintes épülete is, amely az üvegházakhoz csatlakozott. Az épület alagsorában szige- 
telt-falú klímakamrák kerültek kialakításra a különböző tesztszervezetek környezeti igényeinek 


kielégítésére, ill. vizsgáló helyiségek vegyszerek hatékonyságának megállapítására kontrollált kör- 
nyezeti feltételek mellett. Az épület földszintjén laboratóriumok, dolgozószobák, könyvtár és szo- 
ciális létesítmények kaptak helyet. 


1978-ban elkészült a földtárolásra és földdel történő manipulálásra használt épület, amelyben 
gyommagtároló és egyéb raktárhelyiségek kaptak helyet, továbbá egy kazánház is. 


1979. végére elkészült egy 320 m? alapterületű (Henssler, NSZK cég által szállított) kutató üveg- 
ház, amely hat szeparált fülkét foglalt magába. Ezek mindegyikében egyedi és teljesen automati- 
zált módon lehetett a hőmérsékletet, páratartalmat, pótmegvilágítást szabályozni. 


1980-ra tehát kialakult az osztály technikai-műszaki infrastruktúrájának váza. Az épületeket, la- 
boratóriumokat, klímakamrákat, üvegházakat stb. azonban be is kellett rendezni, legtöbbször 
egyedileg gyártott elemekkel. A speciális berendezések, műszerek beszerzési helyeit fel kellett 
deríteni, megrendelni, gyakran külföldről. Ez sokszor hosszú időt és fáradságos munkát igényelt. 
A szakmai munka mellett a fenti feladatok zömét is a tudományos dolgozóknak kellett végezni. 


Ezen a területen végzett munkája miatt ki kell emelni Kölcsei Márton nevét, aki a legtöbbet tette 
az osztály műszaki-technikai feltételeinek megteremtéséért, nem csak a kezdeti időszakban, ha- 
nem a későbbiekben is. Az 1980-as évek elején, ő volt a felelőse az osztály bővítésére irányuló 
műszaki tervek kidolgozásának is, amely egy kiviteli tanulmányterv elkészítésének fázisáig jutott. 
(Később ő vezette az Intézet Beruházási Osztályát.) 


A személyi feltételek megteremtése, a tudományos alapok lerakása 


1973-tól felgyorsult a személyi feltételek megteremtésének üteme is. A meglévő tudományos 
munkatársak mellé újak érkeztek és megkezdődött a tudományos segéderő feltöltése is. Közben 
folyt a szakmai képzés és felkészülés minden szinten. A tudományos munkatársak közül ekkor 
érkezett Varga László, Miklós Dezső, Balogh Marianna, Klemm Lászlóné, majd Sági Károly, Sági 
Károlyné, dr. Sági Mihályné, majd később Enisz János, Sipos László, Szász Attila. 


A "70-es évek végétől az osztály létszáma 50 fő körül stabilizálódott, ebből 15 fő tudományos 
dolgozó. A tudományos segéderő a középfokú képzettségű laborasszisztenseken, technikusokon 
keresztül a betanított munkásokig széles skálán mozgott. Az osztályon folyó munka specifikus- 
sága miatt a különböző szintű továbbképzésekre és az önképzésre nagy súlyt fektettek. 


Szakmai, tudományos területen elsőként a tesztszervezetek szezontól független fenntartását kel- 
lett megoldani. Ehhez a tesztszervezeteket be kellett szerezni, tenyésztési módszereiket ki kellett 
dolgozni, a velük való vegyszeres kezelések módját be kellett gyakorolni. Mind ezt a három kuta- 
tási területen: fungicid, herbicid, inszekticid el kellett végezni és szabadföldi körülmények közé is 
át kellett ültetni. A vizsgálati módszerek gyakorlati kivitelezése során alapkövetelmény volt a ru- 
tin szerű, nagysorozatú megvalósítás és a reprodukálhatóság. Mindezt csak egy fegyelmezett, 
összeszokott személyi állománnyal lehetett megvalósítani. 


A tenyésztési és vizsgálati módszereket részben a szakirodalomból, másrészt hazai és külföldi ku- 
tatóhelyeken tudták beszerezni. A hazai források közül meg kell említeni a MÉM Növényvédelmi 
és Agrokémiai Szolgálatát, a külföldiek közül pedig ICI Plant Protection Division részlegét Angliá- 
ból. Természetesen a legtöbb módszert a saját helyi adottsághoz kellett adaptálni. 


A vizsgálati módszereket szakterületenként kötetekbe szerkesztették, a tesztszervezetek te- 
nyésztési módszereit szakterületenként és fajonként archiválták. Az üvegházi csoport feladatát 
képezte a kutatásokhoz szükséges növényanyag biztosítása szezontól függetlenül. 


A fentiekkel párhuzamosan meg kellett teremteni a komplett screen rendszert (szűrőrendszert). 


A biológiai screen olyan többé-kevésbé rutin jellegű és reprodukálható vizsgálatokból álló folya- 
mat, amelyben nagy számú jelölölt anyagot hoznak kapcsolatba kísérleti organizmusokkal, abból 
a célból, hogy a további kutatásokhoz ígéretes nyomokat találjanak a gyakorlati hasznosítás ér- 
dekében. A biológiai screen egy szakmai-logikai alapon felépített komplex vizsgálati rendszer, 
amelynek horizontálisan és vertikálisan egymáshoz kapcsolódó, egymásra épülő elemei vannak. 


Horizontálisan az egyes hatásirányok (fungicid, herbicid, inszekticid), azokon belül a hatás-típusok 
(kontakt, szisztemikus, pre- vagy postemergens stb.), ill. ehatástípusok indikálására alkalmas rep- 
rezentáns tesztszervezetek helyezkednek el. 


Vertikálisan a vizsgálati fokozatok követik egymást. A vizsgálati fokozatok száma változhat. A lé- 
nyeg az, hogy választ kapjanak az egyes szintek jól megfogalmazott célkitűzéseire, kellő számú és 
minőségű adatot nyerjenek a döntések meghozatalához. 


A fenti célkitűzések megvalósításához az osztályon 30 rovarfaj tenyésztése folyt. Ezek között 
olyan fajok is voltak, amelyek Magyarországon vagy Európában nem honosak, pl. citrusfélék vagy 
a gyapot kártevői. Ugyanakkor, ezek a kultúrák és kártevők nagy piaci potenciált jelentenek a 
rovarölőszerek számára világviszonylatban. 


A fitopatogén baktérium és gomba szervezetek közül több, mint 50 fajt tartottak fenn és ezek 
közül 20-szal rendszeres in-vivo vizsgálatokat végeztek. Az egyes fajokon belül a különböző biotí- 
pusok és rasszok egész sora volt megtalálható. 


A herbicid vizsgálatokhoz több, mint 50 gyomfajból álló készlet biztosította a szezontól független 
üvegházi tesztelést. 


1980-1990. 


A nemzetközi sztenderdeknek megfelelő kutató bázissá fejlődés időszaka 


Az 1972-es minisztertanácsi határozatnak megfelelően a NEVIKI-ben kiépült a komplex növény- 
védőszer kutató-fejlesztő (K-t) bázis/vertikum. A "70-es évek végére a hazai versenyképes ter- 
mékek között jelentős volument képviseltek a gyógyszerek mellett a növényvédőszerek. Azon 
túlmenően, hogy ezen termékek gyártását a vegyipari átlag feletti ütemben kívánták fejleszteni, 
a gyógyszer-, növényvédőszer-, intermedier-kutatásokat a külpiacokra orientáltan kívánták meg- 
valósítani. 


A Minisztertanács 3419/1980. sz. határozata értelmében el kellett érni, hogy 1980-1985. között 
egy-két, 1985-1990. között három-öt teljesen új, eredeti/originális növényvédőszer kerüljön for- 
galomba. A fenti központi fejlesztési programhoz rendelt anyagi források újabb lökést adtak a 
NEVIKI növényvédőszer kutatási infrastruktúrájának továbbfejlesztéséhez, és az országos nö- 
vényvédőszer innovációs lánc kiépítéséhez. 


Hogy ezek az elképzelések mennyire voltak reálisak és megvalósíthatóak, arra még visszatérünk. 


1980-ra tehát megtörtént a Biológiai és Hatástani Osztályon a műszaki és tudományos alapok 
lerakása. Megvalósultak a legfontosabb infrastrukturális beruházások, kialakult a szükséges sze- 
mélyi állomány, kidolgozásra kerültek a vizsgálati módszerek/protokollok, rutinszerűen műkö- 
dött a screen rendszer. Minden készen állt ahhoz, hogy az osztály egy következő fejlődési fázisba 
lépjen. Ehhez arra volt szükség, hogy a tudományos színvonal emelkedjen, a szellemi erőforráso- 
kat néhány szűkebb tudomány területre összpontosítsák, ahol nemzetközi szinten is jegyzett 
eredmények születhetnek. A világszínvonalat képviselő speciális eszköz/műszer beszerzéseken 
túl szükség volt bizonyos személyi változtatásokra is kutatói területen. 


1979. szeptemberétől az osztály vezetését Szabó László agrármérnök, növényvédelmi szakmér- 
nök vette át, aki a MÉM Növényvédelmi és Agrokémiai Szolgálatától érkezett. Ugyancsak ettől a 
szervezettől érkeztek további tudományos dolgozók is. 


A tudományos szint emelése, a nemzetközi kapcsolatok bővítése 


Az osztályon belső továbbképzési terv készült (aspirantúra rendszer), amelynek keretében a 
résztvevő kutatóknak lehetőségük nyílt munkaidő kedvezményre, a rutin alóli felmentésre, hogy 
energiájukat nyelvtanulásra, kutatási területükön való elmélyülésre, külföldi tanulmányutakra 
használhassák. Heti szintű megbeszéléseket, rendszeres témabeszámolókat tartottak, az új isme- 
reteket egymás között megosztották. Aktívan részt vettek az Intézeten belüli hasonló eseménye- 
ken és programokban. A társosztályokkal rendszeresen konzultáltak és egyeztettek az aktuális 
feladatok összehangolásáról. 


A "80-es évek végére az osztály dolgozói részéről 6 egyetemi doktori védés történt, hasonló nagy- 
ságrendben nyelvvizsgát szereztek, 4 témában dolgoztak kandidátusi szint elérésére alkalmas te- 
rületen. 1989-ben inszekticid rezisztencia témában egy kandidátusi disszertáció megvédésére ke- 
rült sor a Csehszlovák Tudományos Akadémián (Szabó László). 1990-ben egy másik kandidátusi 
disszertációt védtek meg a Magyar Tudományos Akadémián fungicid rezisztencia témában (Enisz 
János). További 2 kandidátusi disszertáció megvédésére már a NEVIKI megszűnése után került 
sor (Polgár László, Sági Károly). 


Az osztály kutatói rendszeresen publikáltak hazai és nemzetközi folyóiratokban, vettek részt kon- 
ferenciákon, tartottak előadásokat különböző rendezvényeken. Hosszabb tanulmányúton vettek 
részt Svédországban, Hollandiában, NSZK-ban, USA-ban. A nemzetközi együttműködés keretében 
közös kísérleteket végeztek több külföldi céggel. A szocialista országok közül legeredményesebb 
együttműködés az NDK-beli VEB Kombinat Agrochemie Piesteritz, Cunnersdorf-al alakult ki. Több, 
mint egy évtizeden keresztül volt lehetőség egymás országaiban szabadföldi kísérleteket végezni. 
Szoros együttműködés jött létre a pozsonyi székhelyű VUAGT-Bratislava munkatársaival is. 


Több nyugati céggel is kutatási kapcsolatban álltak: az olasz Montedison (Milano), CIBA-GEIGY 
Svájc, Chemie Linz AG Ausztria stb. A legmélyebb és leghasznosabb kapcsolat azonban az angol, 
Jealott"s Hill-ben található ICI Plant Protection Division-nel alakult ki. Ez a kapcsolat az egész NE- 
VIKI számára fontos volt, de talán mégis a Biológiai Osztály profitált belőle a legtöbbet. Ezért erről 
egy kicsit részletesebben is meg kell emlékezni. 


Az ICI és a NEVIKI közötti kapcsolatfelvétel még 1973-ban kezdődött, de az évtized végére vált 
szorosabbá. A magyar és nyugati cégek között kialakuló gyümölcsöző kapcsolatokban nagyon 
gyakran "külföldre szakadt hazánk fiai" játszottak jelentős szerepet. Ez történt esetünkben is Ba- 
ranyovics Ferenc (Feri bácsi) személyében. Ő az 1930-as évek közepéig Budapesten a Növényvé- 
delmi Kutató Intézetben dolgozott, majd később Svájcba ment, ahol a CIBA-nál és más vezető 
növényvédőszer kutató-fejlesztő cégeknél dolgozott. A háború közeledtével (svájci feleségével) 
Angliába költözött, és az ICI világcég Plant Protection Division-nél (PPD) helyezkedett el, de előa- 
dott a University of Readingen is. 


Baranyovics Ferenc (F L C Baranyovits) az ICI PPD vezető kutatója volt. Az 1960-as években az ő 
nevéhez kötődött a pirimicarb hatóanyagú Pirimor kifejlesztése, amely egy forradalmian új, sze- 
lektív levéltetűölő aficid, amely még napjainkban is az egyik leghatékonyabb késztmény. 1969- 
től kezdték el használni világszerte különféle kultúrákban óriási felületeken. 1977-ben az ICI PPD 
a Pirimor-ért elnyerte az angol királynő "Oueens Award for Technological Achievement" kitün- 
tetését, amelyet a cég nevében Feri bácsi vehetett át a királynőtől, a velejáró nyakkendővel 
együtt, amelyet itteni látogatásakor néha fel is szokott venni. A Feri bácsival kialakított szoros 
kapcsolatnak két területen volt különös haszna. 


Ahogy már említettük, a növényvédőszer kutatás-fejlesztés sajátos kutatási kultúrát igényel. Mi- 
vel a kutatási területek nagyon távol vannak egymástól, az egyes területek kutatói, hogy úgy 
mondjuk, más nyelvet beszélnek, ezért nehezen értik egymást. Ha ez nincs időben kezelve, nincs 


egy kulturált és mindenki számára érthető nyelv kidolgozva (hogy a korábbi analógiánál marad- 
junk), bizalmatlanság és ellenségeskedés alakulhat ki, ami akár a teljes vertikum bukását is ered- 
ményezheti. Ahogy Feri bácsi elmondta, ez a legnagyobb cégeknél is komoly gondot okozott, és 
személy szerint őt is több céghez hívták, hogy az ilyen kialakult helyzetekben moderáljon. Ha- 
sonló szituáció a NEVIKI-ben is kialakult a kémiai- és élettudományok művelői között az "70-es 
évek végére, de részben Feri bácsinak is köszönhetően ez idővel rendeződött. 


Mivel a NEVIKI növényvédőszer kutatása országosan is kiemelt terület volt, a legínségesebb nyu- 
gati-valutás időkben is az igények előbb-utóbb teljesültek. De mivel az idő sokszor sürgető volt, 
és valamilyen szakirodalomra, műszerre, anyagra vagy tesztszervezetre volt szükség nyugatról, 
Feri bácsin keresztül mindig időben megérkezett. Itt meg kell említeni az ugyancsak magyar szár- 
mazású Gabi Colderbanket is. Ugyancsak minden segítséget megkaptak a PPD biológiai részlegé- 
nek vezetője részéről, John R Finneytől, aki többször fogadta az osztály kutatóit Jealott"s Hill-ben, 
és Veszprémbe is többször ellátogatott. A kapcsolatok olyan bizalmassá váltak, hogy az ICI fel- 
ajánlotta egy napraforgóban sikeresnek mutatkozó herbicid hatóanyagát kifejlesztésre a NEVIKI- 
nek. 


A kutatási színvonal emelése azonban csak egy eszköz volt ahhoz, hogy az osztály a mindennapi 
munkáját még hatékonyabban tudja ellátni. Az osztálynak árbevételi terve volt, amelyet minden 
körülmények között teljesíteni kellett. Árbevétel részben a NEVIKI saját szintetizálású vegyülete- 
inek szűréséből, fejlesztéséből származott, másrészt a külsős megbízásokból, a hazai vegyipari 
vállalatoktól. Az idő előrehaladtával az utóbbiak részaránya egyre inkább növekedett. A tervek 
teljesítésének állását témabeszámolók során kontrollálták, a vizsgálati eredményeket kutatási je- 
lentések formájában összegezték. 


Színvonaljavító fejlesztések, eszköz/műszer beszerzések 


Miután a legfontosabb infrastruktúra kiépült, a következőkben olyan fejlesztésekre, eszköz/mű- 
szer beszerzésekre került sor, amelyekkel a legmagasabb szintű elvárásoknak megfelelő eredmé- 
nyeket lehetett elérni. Ezen fejlesztésekhez az eszközök szinte kizárólag csak nyugatról voltak be- 
szerezhetők, és legtöbbjük csak itt az osztályon volt megtalálható az országban. Az egyetlen, ami 
hiányzott, egy sorozat permetezésre alkalmas, teljesen zárt permetező berendezés volt, amelyet 
csak egyedi gyártásban lehetett volna elkészíteni. 


A meglévő Karl Weiss fitotron mellé újabbakat vásároltak. Ki kell emelni azt a speciális fitotron- 
inkubátort, amellyel 100 2-os páratartalmat lehetett előállítani. Ezt, a gazdaságilag nagyon fon- 
tos, de nagyon nehezen vizsgálható Phycomycetes rendbe tartozó gombák vizsgálata során hasz- 
nálták. Ugyanezen gombacsalád szabadföldi vizsgálatához egy esőztető rendszer került kiépítésre 
a kísérleti telepen. Így, szinte bármilyen időjárási körülmények között biztosíthatóak voltak a fer- 
tőzéshez szükséges extrém körülmények. A fitopatogén gombák és baktériumok tenyésztéséhez, 
vizsgálatához automata sterilizátor, táptalajkészítő került beszerzésre. 

A rovarölőszer vizsgálatok minőségi javítására a felület kezelésekhez Potter-féle torony került 
beszerzésre. A rovarok egyedi kezelésére (topikálisan) Arnold LV-65 típusú mikroapplikátort vá- 
sároltak, amellyel akár 0,1 ul anyagmennyiség is kijuttatható volt. Minden vegyszeres expozíciós 
vizsgálat teljes időtartama alatt automatikusan szabályozott, kontrollált környezeti feltételek 
(hőmérséklt, páratartalom, megvilágítás) voltak biztosíthatók. A vizsgálatok során a nemzetközi 
szervezetek (WHO, FAO, IOBC-WPRS stb.) által kidolgozott vizsgálati metodikákat alkalmazták, 
adaptálták. Az eredmények feldolgozását digitális statisztikai programok segítették. 


Az üvegházi növényanyag előállítása zömében kézzel történt. A talajlakó gombafertőzések meg- 
előzésére földsterilizáló állt rendelkezésre. A szabadföldi kis- és nagyparcellás kísérletek speciális 
termesztő és vegyszeres kezelő eszközökkel történtek. Több kultúra esetében több, mint tíz éves 
monokultúrás termesztés tett lehetővé speciális vizsgálatokat. Az országban az egyik legnagyobb 
gyommag készlettel rendelkeztek, köztük herbicid rezisztens fajtákkal is. Más területeken is (fun- 
gicid, inszekticid) tudtak különböző peszticid érzékenységű variánsokkal is dolgozni. 


1982-ben a szabadföldi kísérleti lehetőségek szőlő és különféle gyümölcs kultúrákkal bővültek. 
Balatonalmádiban 1,5 ha szőlő és 1,5 ha gyümölcsös (alma, körte, szilva, őszibarack, cseresznye), 
Keszthelyen 1,5 hektáron az előzőekhez hasonló fajösszetétellel bővült a szabadföldi kísérleti le- 
hetőség. 


A központi elvárások szerint, a NEVIKI-nek és a magyar növényvédőszer innovációs láncnak a "80- 
es években már öt évenként két-három originális szerrel kellett volna piacra lépni, ami legalább 
évi 3000 molekula szintézisét, biológiai szűrését, az ígéretes molekulák kereskedelmi termékké 
fejlesztését jelentette volna. Ebben az időben a Biológiai Osztály szűrési kapacitása 1500 mole- 
kula körül volt. Amennyiben a fenti molekulaszám szintézisre került volna, az osztály kapacitását 
duplájára kellett volna emelni. Ehhez természetesen bővítésekre lett volna szükség. El is készült 
egy műszaki kivitelezési tanulmány terv, aminek a megvalósítására szerencsére nem került sor, 
mert látható volt, hogy a szükséges molekulaszám a közeljövőben nem fog realizálódni. 

Utószó 


Ahogy láttuk, egy negyedszázad alatt a NEVIKI-ben létrejött és működött egy komplex agrobioló- 
giai kutató-fejlesztő bázis, ami méretét tekintve töredéke volt a nagy nyugati világcégekének, de 
a szocialista országok viszonylatában nem volt hozzá mérhető. A műszaki-technikai feltételek 
1975-1985. között, jó tíz év alatt valósultak meg, az akkori viszonyok között az elérhető legmaga- 
sabb színvonalon. 


A "80-as évek második felében már érezhető volt egy elbizonytalanodás a jövőt illetően. Egyre 
nyilvánvalóbbá vált a politikai hatalom bomlása, a gazdaság lassulása, érezhető volt a közelgő 
változások szele. Az anyagi boldogulás is egyre nehezebbé vált, egy kutatóhely nem tudott ver- 
senyezni az egyre inkább terjedő magángazdasággal. A "80-as évek vége felé sokan távoztak az 
osztályról, köztük kutatók is. Arra, ami 1990-ben történt, a csődeljárás megindulása, a teljes ösz- 
szeomlás, kevesen számítottak, de még kevesebben voltak rá felkészülve. Legtöbbjüket sokk-sze- 
rűen érte a változások gyorsasága, egyik napról a másikra utcára kerültek. 


Ami a Biológiai Osztályt illeti, itt volt egy korszerű, még alig bejáratott, belakott létesítmény, ami- 
nek a sorsa teljesen bizonytalanná vált. Míg a kémiai részlegek 1991-re gyakorlatilag teljesen el- 
néptelenedtek, addig ezen az osztályon még maradtak néhányan. A felszámoló biztos, Budavári 
László dicséretére legyen mondva, a Biológia esetében megpróbálkozott a komplex bázis egyben 
történő eladásával. Volt is néhány érdeklődő, elsősorban külföldről, de sajnos vételre nem került 
sor. Végül, 1992-ben a még meglévő dolgozókat elbocsájtották, és megkezdődött a tényleges 
felszámolás. 


A többi részleghez hasonlóan a Biológián is az egyes tárgyakat, berendezéseket, az eredeti árhoz 
képest fillérekért kiárusították. A beszerzési áron több millióért vett fitotronokat, például pár tíz 
ezer forintért vitték el tojáskeltetőnek. Történtek próbálkozások, hogy legalább olyan helyekre 
kerüljenek az eszközök (egyetemek, kutatóhelyek), ahol a célnak megfelelően tudták volna hasz- 
nálni őket, de szinte teljes volt az érdektelenség. Abban az időben, a legtöbb ilyen helyen, a NE- 
VIKI-hez hasonló volt a helyzet, teljes kilátástalanság, letargia. A legtöbben egyéni sorsukkal vol- 
tak elfoglalva, egyik napról a másikra éltek, a jövő kilátástalannak látszott. 


Végül is az üvegházakat lebontották, a kétszintes épületet diákszállássá alakították, amely jelen- 
leg is szállodaként funkcionál. A földtároló épületét korábban hasznosították, de napjainkban 
üresen áll. Jelenleg ez a két épület maradt mementóként, az egykor szebb időket látott kutató- 
fejlesztő bázisból. 


A NEVIKI megszűnése a munkatársak zömének életre szóló traumát okozott. Nehéz volt feldol- 
gozni, hogy amiért életük jelentős részét áldozták most veszendőbe megy. Amilyen módon a NE- 
VIKI megszűnt, szinte egycsapásra, sorsszerűen, annak talán van egy általánosabb, tágabb értel- 
mezése is, hogy ez máskor mással is megtörténhet. 


A sors forgandó! Sic transit gloria mundi! 

